คลังชี้ 4 ปัจจัยเสี่ยงปี 54
คลังชี้ 4 ปัจจัยเสี่ยงปี 54 พร้อมรับลูกศึกษานโยบายขอลดภาษีฯ ที่อยู่อาศัยตามแนวคิดที่กลุ่มสมาคมฯ อสังหาฯ นำเสนอ
21 ม.ค. 2554

คลังชี้ 4 ปัจจัยเสี่ยงปี 54 พร้อมรับลูกศึกษานโยบายขอลดภาษีฯ ที่อยู่อาศัยตามแนวคิดที่กลุ่มสมาคมฯ อสังหาฯ นำเสนอ 
นายประดิษฐ์ ภัทรประสิทธิ์ รัฐมนตรีว่าการกระทรวงการคลัง กล่าวในงานสัมมนา “นโยบายของภาครัฐกับธุรกิจอสังหาริมทรัพย์ เพื่อการเจริญเติบโตทางเศรษฐกิจของประเทศไทย ปี 2554” ว่า จากการประเมินปัจจัยลบที่อาจส่งผลกระทบต่อเศรษฐกิจไทยในปีนี้ มีด้วยกัน 4 ปัจจัยสำคัญ คือ 1. ความผันผวนของเศรษฐกิจโลก และยังคงต้องจับตามองหนี้สาธารณะของกลุ่มประเทศยุโรป 2. ราคาน้ำมันปรับตัวสูงขึ้น ส่งผลต่อต้นทุนการผลิตสินค้าต่างๆ 3. ภัยธรรรมชาติทั่วโลกที่เกิดบ่อยครั้งมากขึ้น และมีแนวโน้มว่าจะรุนแรงขึ้น และ 4. สถานการณ์ทางการเมืองที่ยังมีความไม่แน่นอน 
ทั้งนี้ ภาครัฐพยายามดึงดูดแหล่งเงินลงทุนจากต่างประเทศเข้ามายังไทย ด้วยการส่งเสริมให้บริษัทข้ามชาติเข้ามาตั้งสำนักงานใหญ่ในไทย และการพัฒนาศูนย์กลางการจัดส่งสินค้า ซึ่งทั้ง 2 มาตรการจะช่วยดึงนักลงทุนต่างชาติเข้ามาในประเทศ และจะส่งผลดีไปยังธุรกิจอื่นๆ เช่น โรงแรม การสร้างงาน เป็นต้น 
สำหรับนโยบายเกี่ยวกับรถไฟฟ้าเส้นทางต่างๆ ใน 4  เส้นทาง คิดเป็นมูลค่ารวม 1.65 แสนล้านบาท มีความชัดเจนมาก จากการที่รัฐมีความพร้อมในการลงทุน ไม่ว่าจะเป็น รถไฟฟ้าสายม่วง เตาปูน วังบูรพา มูลค่า 2.4 หมื่นล้านบาท สายสีชมพู ปากเกร็ด มีนบุรี มูลค่า 4.2 หมื่นล้านบาท สายสีส้ม บางกะปิ ตลิ่งชัน มูลค่า 4 หมื่นล้านบาท และสายสีเขียว หมอชิต สะพานใหม่ แบริ่ง สมุทรปราการ มูลค่า 5.91 หมื่นล้านบาท 
นอกจากนี้ ภาครัฐจะนำข้อเสนอจากผู้ประกอบการอสังหาริมทรัพย์เกี่ยวกับการขอปรับลดอัตราภาษีที่อยู่อาศัยกลับไปพิจารณาอีกครั้ง เพื่อกระตุ้นการขยายตัวของภาคที่อยู่อาศัย โดยที่ผ่านมาภาคอสังหาฯ รวมกลุ่มรับเหมา ก่อให้เกิดมูลค่าทางเศรษฐกิจ สูงถึง 2.7 แสนล้านบาท คิดเป็น 6.2% ของจีดีพี แต่หากมองถึงการกระตุ้นไปยังธุรกิจต่อเนื่อง จะมีสัดส่วนสูงถึง 25% ของจีดีพี